Na temelju članka 2. i članka 49. Zakona o predškolskom odgoju i obrazovanju („Narodne novine“, broj 10/97., 107/07., 94/13., 98/19., 57/22., 101/23.) te članka 30. Statuta Općine Sikirevci („Službeni vjesnik Brodsko-posavske županije“ br.11/21,“Službeni glasnik Općine Sikirevci“br.1/22, 7/23.), Općinsko vijeće Općine Sikirevci na svojoj 22. sjednici održanoj dana 5. rujna 2024. donosi sljedeću :

**ODLUKU**

**o sufinanciranju boravka djece u dječjim vrtićima izvan područja**

**Općine Sikirevci**

***Predmet Odluke***

Članak 1.

Ovom Odlukom o sufinanciranju boravka djece u dječjim vrtićima izvan područja Općine Sikirevci (u daljnjem tekstu: Odluka) određuju se uvjeti i kriteriji za sufinanciranje troškova boravka djece s prebivalištem na području Općine Sikirevci u dječjim vrtićima izvan područja Općine Sikirevci koji pružaju usluge , a nisu obuhvaćene uslugama igraonice i dječjeg vrtića na području Općine Sikirevci. ***Uvjeti sufinanciranja***

Članak 2.

(1) Pravo na sufinanciranje troškova boravka djece s prebivalištem na području Općine Sikirevci u dječjim vrtićima izvan područja Općine Sikirevci, mogu ostvariti roditelji, samohrani roditelj, odnosno skrbnici pod sljedećim uvjetima:

* dijete mora imati prijavljeno prebivalište na području Općine Sikirevci,
* oba roditelja, odnosno skrbnik ili samohrani roditelj, moraju imati prijavljeno prebivalište na području Općine Sikirevci,
* sve obveze prema Općini Sikirevci, po bilo kojoj osnovi, moraju biti podmirene,
* u trenutku podnošenja zahtjeva za sufinanciranje moraju biti popunjeni svi kapaciteti vrtića čiji je osnivač Općina Sikirevci, odnosno dijete se mora nalaziti na listi čekanja tog vrtića.

(2) Uvjeti iz stavka 1.od točke 1.-3. ovog članka moraju biti kumulativno ispunjeni.

(3) Uvjet iz stavka 1. točka 4. ovog članka mora biti ispunjena u vremenu od službenog početka rada dječjeg vrtića na području Općine Sikirevci.

Članak 3.

Općina Sikirevci sufinancirati će troškove smještaja djece u dječjem vrtiću izvan područja Općine Sikirevci u iznosu od 100,00 eura (slovima: sto eura) mjesečno po djetetu, a ostatak do pune ekonomske cijene snositi će roditelj, skrbnik odnosno samohrani roditelj.

***Zahtjev za sufinanciranje***

Članak 4.

(1) Roditelji, skrbnici, odnosno samohrani roditelj iz članka 2. ove Odluke, u svrhu ostvarivanja prava na sufinanciranje troškova boravka djece u dječjim vrtićima izvan područja Općine Sikirevci, obvezni su Jedinstvenom upravnom odjelu Općine Sikirevci podnijeti pisani zahtjev za ostvarenje toga prava, za svako dijete pojedinačno, uz prilaganje sljedeće dokumentacije:

* preslika osobnih iskaznica oba roditelja/skrbnika/samohranog roditelja,
* uvjerenje o prebivalištu oba roditelja ne starije od 30 dana od dana podnošenja zahtjeva za sufinanciranje,
* uvjerenje o prebivalištu djeteta ne starije od 30 dana od dana podnošenja zahtjeva za sufinanciranje,
* rodni list djeteta odnosno e-Rodni list djeteta koji se može preuzeti putem e-usluge e-Matične knjige,
* ugovor ili potvrda dječjeg vrtića o upisu djeteta u tekuću/sljedeću pedagošku godinu.

(2) Dokumentacija iz stavka 1. ovoga članka dostavlja se u neovjerenoj preslici, uz zadržavanje prava Općine Sikirevci da u svrhu provjere istinitosti podataka od strane podnositelja zahtjeva zatraži da u primjerenom roku dostavi izvornike ili ovjerene preslike te dokumentacije i/ili se obrati izdavatelju dokumenta.

(3) Općina Sikirevci zadržava pravo tijekom pedagoške godine zatražiti ažuriranu dokumentaciju iz stavka 1. ovog članka.

Članak 5.

(1) Zahtjev s dokumentacijom iz članka 4. ove Odluke predaje se u Jedinstveni upravni odjel Općine Sikirevci tijekom rujna tekuće godine za ostvarivanje prava sufinanciranja u tekućoj/sljedećoj pedagoškoj godini.

(2) Za zahtjev koji je predan tijekom pedagoške godine, sufinanciranje se ostvaruje od idućeg mjeseca, koji prethodi mjesecu predaje zahtjeva, a za vrijeme trajanja pedagoške godine.

Članak 6.

Po podnesenom zahtjevu iz članka 4. ove Odluke, Jedinstveni upravni odjel Općine Sikirevci provjerava postoje li nepodmirena dugovanja prema Općini Sikirevci po bilo kojoj osnovi, prema adresi prebivališta i boravišta oba roditelja, skrbnika ili samohranog roditelja navedenoj u zahtjevu, a skladu s Odlukom o izvršavanju proračuna Općine Sikirevci koja se donosi za svaku proračunsku godinu.

Članak 7.

(1) Za odobreni zahtjev iz članka 4. ove Odluke, Jedinstveni upravni odjel Općine Sikirevci podnositelju zahtjeva izdaje rješenje.

(2) Općinski načelnik će po svakom odobrenom zahtjevu sklopiti ugovor o sufinanciranju s dječjim vrtićem izvan područja Općine Sikirevci.

(3) Roditelj ili skrbnik dužan je najkasnije u roku od osam dana prijaviti Jedinstvenom upravnom odjelu Općine Sikirevci svaku promjenu iz članka 2. ove Odluke koja može utjecati na ostvarivanje prava na sufinanciranje.

(4) U slučaju da roditelj ili skrbnik u roku iz stavka 3. ovoga članka ne prijavi promjenu okolnosti koja je utjecala na sufinanciranje, isti su dužni sami snositi troškove boravka djece u dječjim vrtićima, odnosno Općini Sikirevci nadoknaditi štetu.

(5) Ako dijete za koje se ostvaruje sufinanciranje iz proračuna Općine Sikirevci bude ispisano prije isteka ugovora o sufinanciranju, roditelji su obvezni Jedinstvenom upravnom odjelu Općine Sikirevci dostaviti pisanu obavijest o datumu ispisa djeteta u roku od osam dana od dana ispisa djeteta.

***Ostale odredbe***

Članak 8.

Sredstva za sufinanciranje dječjih vrtića izvan područja Općine Sikirevci osiguravaju se u proračunu i rebalansu proračuna Općine Sikirevci.

Članak 9.

Ova Odluka stupa na snagu osmog dana od dana objave u „Službenom glasniku Općine Sikirevci.“

Predsjednik Općinskog vijeća

Tomislav Zovko,v.r.

KLASA: 402-07/24-02/1

URBROJ: 2178-26-02-24-01  
Sikirevci, 05.rujan 2024.